Tomáš, Erik, poslanec NR SR (2023-02-14):
Vidím, Peter, že ma poznáš, ale patrí sa. Dámy a páni, dovoľte najprv, aby som na balkóne privítal zástupcov Jednoty dôchodcov Slovenska, keď tu vítame teda všetkých, tak sa patrí aj ich. A oni tu nie sú náhodou. Jednota dôchodcov Slovenska absolútne podporuje tento návrh zákona, ktorého cieľom je jednak rozmraziť minimálne dôchodky, ktoré sú zmrazené už od roku 2020, a zároveň zaviesť nový valorizačný mechanizmus, tak ako tu už bolo niekoľkokrát povedané, že by sa dôchodky valorizovali dvakrát do roka, a teda nielen 1. januára, ale aj 1. júla, ale opakujem, len v prípade, že dôchodcovská inflácia za merané obdobie presiahne 5 %, resp. bude minimálne päť a viac percent. Okrem toho, že to podporuje Jednota dôchodcov Slovenska, chcem povedať jednu dôležitú vec, tento zákon jednomyseľne schválil sociálny výbor parlamentu, jednomyseľne. A pán Šefčík tu hovoril o tom, že ja tu chodím po parlamente a zháňam podporu, čo je, mimochodom, prirodzené, zháňať podporu u všetkých. Ale nie, pán Šefčík, vaši poslanci na sociálnom výbore schválili tento zákon. A viete kto, pán Šefčík? Najstarší poslanec parlamentu v dôchodkovom veku, najstarší poslanec za OĽANO v dôchodkovom veku ďakoval na sociálnom výbore za tento zákon. Takže ak naozaj nechcete politikárčiť, a ja budem pozitívny, mali by ste vypočuť odporúčanie sociálneho výboru aj vy, OĽANO aj SME RODINA, aj ZA ĽUDÍ, aj SaS, aj všetci, ktorí tu sme by sme mali hlasovať tak, ako to odporúča sociálny výbor. Veľa tu bolo povedané o tom, že, to je teraz tak vymyslené, samozrejme, tou dvojicou Boris Kollár a Igor Matovič, že treba nájsť zdroje, alebo povedať, odkiaľ na to zoberieme. Tak len si zoberme, že keď, a ja už sa nechcem, nechcem k tomu vracať, lebo naozaj je dôležité, aby tie deti tie obedy zadarmo mali, ale keď ste nám to vyfúkli, slovami pána Šefčíka povedané, odhodili sme ješitnosť a sme radi, že to je, ale aké zdroje a akým spôsobom, odrazu oznámili, že majú navyše. Povedali, že tak bude to nejaké mimoriadny odvod z regulovaných odvetví, možno aj z bánk, od tých bánk, s ktorými ste uzavreli memorandum, že nebudete im zavádzať tieto odvody. A keď sa pýtali médiá o dva-tri dni neskôr, že či už je presne stanovený ten vzorec, ako to bude, odkiaľ tie peniaze, tak Matovič povedal, Igor Matovič povedal, že veď sa dohodneme, ešte sa dohodneme, no, takže takto asi zháňate zdroje vy. Ale pripravil som si aj, pretože bola to vlastne posledná taká požiadavka tých, aj som počul včera Borisa Kollára, že teda veď nech povie opozícia, odkiaľ na tento návrh zobrať, a my v pohode zahlasujeme. No chcem najprv pánovi Kollárovi povedať napriek tomu, že asi tuším, prečo to robí, viem, že asi si neželá, aby bol prijatý ten opozičný návrh v skutočnosti, pretože má ministra práce Krajniaka, veď čo si budeme hovoriť. Nie je to 600 mil. My sme to vyrátali na 300 mil., ale nedá sa to úplne presne povedať, pretože nikto nevie odhadnúť kumulatívnu medzimesačnú infláciu za spomínané obdobie, aká bude. Na ministerstve práce povedali, že by to malo byť maximálne do 8 %, tak z toho sme vychádzali. (Ruch v sále a zaznievanie gongu.) Teda aj pán Krajniak nemôže vedieť presne tú sumu, ale bavme sa teda, že by to malo byť okolo 300 mil. eur. A keď sa teda pýtate na alternatívy financovania dopadov na štátny rozpočet v tomto roku, tak vám ponúknem možné rezervy a je to opäť konzultované fakt s ľuďmi, ktorí rozpočet (povedané so smiechom) alebo rozpočet dlhé roky pripravovali a ešte aj pripravujú. Takže jedna možnosť je rezerva na prostriedky Európskej únie a odvody vo výške 404 mil. eur, možné voľné prostriedky z tohto balíka môžu byť, pretože čerpanie v roku 2022 bolo slabé. Druhá alternatíva, ak chcete, rezerva na nové zákonné úpravy, 858 mil. eur možné voľné prostriedky, časť z nich, lebo viaceré zákony dopadli inak, ako sa predpokladalo pri tvorbe rozpočtu. Po tretie kompenzácie na energie, 3,4 mld. eur., obrovský balík, možné voľné prostriedky môžu sa tam nájsť, pretože nemusí byť minutý ani zďaleka celý tento balík, zvlášť keď vieme, že počasie praje úsporám. Po štvrté výdavky na vybrané investície, 550 mil. eur možné voľné prostriedky, pretože na ministerstve financií sa posúdia, čo áno, čo nie, koľko sa rozpustí medzi jednotlivé kapitoly. A na záver kapitálové výdavky ministerstva obrany v štátnom rozpočte plánované v hodnote 353 mil. eur. Čiže môžem povedať, keď máte na tanky, tak mali by ste mať na dôchodky. Môžem to tu takto hovoriť, ale nebudem, lebo toto je odborná debata. Tu som vám prečítal päť možných zdrojov, kde môžte tých 300 mil. eur nájsť. Nie ako vy pri obedoch zadarmo, však sa dohodneme, však niečo vymyslíme a podobne, takže ja som splnil do poslednej bodky všetko, aby tento zákon proste prešiel. A keď neprejde, keď tento zákon neprejde, nebude to o tom, že ten zákon je zlý alebo že to bude mať nejaký devastačný dopad na štátny rozpočet, ale len preto, že politikárčite. Pre nič iné. Ešte raz to zopakujem aj tuto prítomnému Šefčíkovi. Pán Šefčík, OĽANO na sociálnom výbore podporilo tento zákon, čiže vy sa tu môžte rehniť, smiať, tam vás, dôchodcovia sa na vás pozerajú, môžte sa hanbiť, ak to nepodporíte. Môžte tu predvádzať ako jediný v tomto pléne, ktorý ani netuší, o čom je reč, ani netuší ako vždy, o čom je reč. Takže, takže ešte raz, ja poprosím všetkých, ktorí tu sedia, ale aj obraciam sa na poslancov OĽANO, tak ako to povedal aj váš poslanec na sociálnom výbore, je to dobrý zákon, takže ak nechcete politikárčiť, podporte. Je to systémové rozhodnutie, bude platiť aj na ďalšie vlády, nielen na túto vládu a nebude, ako aj tu povedal pán Cmorej, rozhodovať niekto od stola, koľko sa má dôchodcom pridať. Bude to jasne stanovené zákonom, majú to rovnako alebo veľmi podobne v Čechách takto urobené, tak už teda odhoďte to, že je to opozičný návrh, a spojme sa všetci, celé plénum, podporme to, lebo dôchodcovia to potrebujú. Viete dobre, že v minulom roku sa prepadlo 187-tisíc dôchodcov pod hranicu chudoby. Pod hranicou chudoby je už takmer polovica všetkých starobných dôchodcov a ani zvyšovanie na základe valorizácie, našej valorizácie, opakujem, valorizácie z predchádzajúcich vlád o 12 % nebude dôchodcom stačiť v tomto ani dokonca v budúcom roku. Takže všetkým odvážnym poslancom, ktorí zahlasujú za tento dobrý návrh zákona, chcem aj v mene Jednoty dôchodcov Slovenska, ktorá je na balkóne, poďakovať.